《送任生之松江从学》
元代·郑守仁

尔翁与我同兄弟，乃父论交亦友生。愧我江湖空老大，喜君头角又峥嵘。

早看器识如刘晏，还拟文章似祢衡。春雪一篷波万顷，柳条青眼总离情。

作者简介：台州黄岩人，号蒙泉。幼著道士服，长游京师，寓崇真宫，斋居万松间，一夕大雪填门，僵卧读书，不改其乐。京师号为独冷先生。顺帝至正间出主白鹤观。善诗。有《蒙泉集》。